Asia-eksperter: Kinesernes militæropprusting skremmer japanerne
Japan kontrollerer i dag øygruppen de kaller Senkaku. Kina og Taiwan, som kaller øyene Diaoyu, mener dette fra gammelt av er kinesisk land og farvann. Den betente konflikten om eierskapet til øygruppen nordøst for Taiwan fikk et nytt kapittel denne uken, da den japanske kystvakten fyrte løs med vannkanoner mot taiwanske fiskebåter. Den taiwanske kystvakten svarte med samme mynt, så det brøt ut full vannkrig. Tirsdag ble også Kinas nye hangarskip, Liaoning, tatt i bruk.Selv om det ifølge NTB ikke er sagt noe om at det nye vidunderet skal settes inn i øykonflikten, mener Kina-ekspert Torbjørn Færøvik at skipet er nok et eksempel på opprustingen av den kinesiske marinen. - Kina styrker marinen hele tiden, og de vil bli en voksende makt på havet i årene som kommer. Det er Japan såre klar over. Det kan nok komme til mindre væpnede sammenstøt i øykonflikten, men når det er sagt, så tror jeg ikke dette skipet vil settes inn, sier Færøvik til VG Nett. KOMMENTAR:Kina vs. Japan - opprørt hav Også Mark Teeuwen, professor i Øst-Asiastudier ved Universitet i Oslo (UiO), tror det skal mye til før det bryter ut krig mellom de to supermaktene om Senkaku/Diaoyu-øyene. - Men det kan alltid skje uhell, det er det som er skummelt. Men det er klart at japanerne er urolige, ettersom det også har vært snakk om bruk av droner fra kinesisk side. Japan har lenge snakket om den militære oppbygningen i Kina, og vært bekymret, sier Teeuwen, som har Japan som sitt hovedfelt.Selv om øykonflikten i Østkinahavet i starten ble synlig gjennom lokale demonstrasjoner og protester blant nasjonalister i Kina, har de offisielle myndighetene i de to landene etter hvert meldt seg på. Ifølge The China Post hadde de to landenes viseutenriksministere, Kinas Zhang Zhijun og Japans Chikao Kawai, tirsdag et møte om konflikten. Etter møtet kom Zhijun med en kraftig advarsel til kollega Kawai og Japan. - Kina vil absolutt ikke tolerere noen handling av den japanske siden som krenker Kinas suverenitet. Den japanske siden må gi avkall på enhver illusjon, rette opp i sine handlinger og korrigere dem med troverdige skritt, sa Zhijun.Professor Teeuwen mener konflikten er overdimensjonert og at den er blitt så stor fordi det er mye prestisje landene i mellom. Han poengterer også at dette skjer tett opptil et maktskifte i begge land. - Japan har også pågående konflikter med Russland og Sør-Korea om øyer. Hvis de gir etter på én sak, så vil det gi dem mindre forhandlingsmakt i de andre sakene. For Kina gjelder det samme med noen øyer i Sørkinahavet. Alt dette fører til at det er lite rom for fornuft, sier Teeuwen. Ifølge professoren har eiendomsretten til øygruppen vært en sovende konflikt siden Kina og Japan inngikk en fredsavtale i 1978. Da ble partene enige om å la konflikten ligge til fremtidige generasjoner. Striden blusset opp da japanske myndigheter i starten av september kjøpte øyene fra en japansk familie som stod som eiere av øyene.Både Teeuwen og Kina-ekspert Færøvik mener konflikten er svært fastlåst. Sistnevnte setter imidlertid spørsmålstegn ved kinesernes argumentasjon for at øyene skal være deres eiendom. Han viser til at Kina blant annet har vist til funn på øya som kan stamme fra bosetninger tilbake til Ming-dynastiet mellom 1368 og 1644. - Vikinger fra Norge dro til øyer utenfor Skottland og gikk i land her for mange hundre år siden. Men betyr ikke at vi kan gjøre krav på disse øyene i dag. Jeg mener man kunne løst disse øykonfliktene ved å ta dem til Den internasjonale havrettsdomstolen i Hamburg, men det er ikke Kina villig til, sier Færøvik.Teuween på sin side, mener partene må bruke den samme taktikken som da de begravet stridsøksen i 1978. - Jeg tror den eneste måten å omgås problemet på er å late som det ikke er der. Men det fungerer bare så lenge partene går med på det, og det gjør de ikke nå. Det er så mye følelse, politikk og historie i det hele, sier Teuween. Han tror at dersom konflikten roer seg, vil det komme nye runder i fremtiden. Teuween forteller at kommentatorer i japanske medier forsøker å dysse det hele ned.De to Asia-kjennerne er enige om at det særlig er de tette handelsrelasjonene landene i mellom som gjør at konflikten mest sannsynlig ikke vil ende med krig. - Det er handelsrelasjonene alle er bekymret for. De store investeringene frem og tilbake er en viktig grunn til å roe ned. Det har vært snakk om japansk boikott fra kinesisk side, men det kan man ikke seriøst gjennomføre uten at det får katastrofale følger, sier Teuween. Færøvik forteller at de to landene har en samhandel på nesten 2000 milliarder norske kroner i året. Han mener ingen av landene har råd til å la konflikten drive for langt. - Det er masse penger som står på spill. Kina begynner å merke en liten nedtur i økonomien, og det er rundt regnet 20 millioner kinesere som jobber i bedrifter som eies helt eller delvis av japanere. Dersom dette går helt over styr vil det føre til at millioner vil stå på gaten, sier Færøvik.Kina-eksperten mener også at det er veldig lett å piske opp stemningen blant kinesiske nasjonalister, med den forhistorien de to landene har, til tross for de nære handelsrelasjonene. - Japan har angrepet Kina gang på gang opp gjennom historien, og etter krigen fra 1937 til 1945 lå det 20 millioner kinesere igjen på slagmarken. Derfor har det vært understrømmer av Japan-hat i Kina hele tiden, som er blitt holdt i sjakk de seneste årene av det økonomiske samkvemmet, sier Færøvik. Han forteller at rasismen som tidligere kom fra japansk side overfor kinesere, nå er snudd på hodet. - De kaller japanerne for hunder. Dette grumset ligger like under overflaten i begge land, og hver gang det gnister til, så oppstår det en lokal brann som må slukkes, sier Færøvik.
Mens øykonflikten i Østkinahavet tilspisser seg, øker sjøsettingen av Kinas nye hangarskipvidunder japanernes frykt for stormaktens militære styrke, mener eksperter.